PSTC วิ่งฉิว 3% รับข่าวดีจ่อบุ๊กกำไรพิเศษ 280 ลบ. หลังไฟเขียว BIGGAS ขายหุ้น “TPN” 8%
PSTC วิ่งฉิว 3% รับข่าวดีจ่อบุ๊กกำไรพิเศษ 280 ลบ. หลังไฟเขียว BIGGAS ขายหุ้น "TPN" 8% โดยล่าสุด ณ เวลา 10.17 น. อยู่ที่ระดับ 0.67 บาท บวก 0.02 บาท หรือ 3.08% สูงสุดที่ระดับ 0.67 บาท ต่ำสุดที่ระดับ 0.65 บาท มูลค่าการซื้อขาย 3.94 ล้านบาท
7 ธ.ค. 2561

ผู้สื่อข่าวรายงานว่า ราคาหุ้น บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ณ เวลา 10.17 น. อยู่ที่ระดับ 0.67 บาท บวก 0.02 บาท หรือ 3.08% สูงสุดที่ระดับ 0.67 บาท ต่ำสุดที่ระดับ 0.65 บาท มูลค่าการซื้อขาย 3.94 ล้านบาท

ทั้งนี้ ราคาหุ้น PSTC ปรับตัวขึ้นแรงวันนี้ รับข่าวดีเตรียมบุ๊กกำไรพิเศษ 280 ล้านบาท หลังบอร์ดไฟเขียว “BIGGAS” ขายหุ้น TPN จำนวน 8% มูลค่ารวม 450 ล้านบาท ให้ “GLES” สนับสนุนการลงทุนโครงการระบบท่อขนส่งน้ำมันฯ
โดย นางสาวอนงค์ พานิชเจริญนาน ประธานเจ้าหน้าที่ฝ่ายการเงิน PSTC เปิดเผยว่า ที่ประชุมคณะกรรมการบริษัท (บอร์ด) มีมติอนุมัติให้บริษัท บิ๊กแก๊ส เทคโนโลยี จำกัด หรือ BIGGAS (บริษัทย่อยที่ถือหุ้น 51%) จำหน่ายหุ้นสามัญของบริษัท ไทยไปป์ไลน์ เน็ตเวิร์ค จำกัด หรือ TPN จำนวน 1,080,000 หุ้น มูลค่าหุ้นที่ตราไว้หุ้นละ 100 บาท หรือคิดเป็นสัดส่วน 8% ของทุนจดทะเบียน ที่ราคาหุ้นละ 416.67 บาท รวมเป็นเงินทั้งสิ้น 450 ล้านบาท ให้กับทาง GL Energy Solutions (HK) Company Limited (GLES) ดังนั้น หลังทำรายการแล้วจะส่งผลให้ BIGGAS จะเหลือสัดส่วนถือหุ้นใน TPN จำนวน 92% จากเดิม 100%
ส่วนผลประโยชน์ที่บริษัทได้รับหลังทำรายการ คือมูลค่าสิ่งตอบแทนจำนวน 450 ล้านบาท ซึ่งถือเป็นประโยชน์ต่อบริษัทในการใช้เงินเพื่อลงทุนในโครงการท่อน้ำมันและใช้เป็นเงินทุนหมุนเวียนในกิจการของบริษัท ประกอบกับกำไรที่บริษัทคาดจะได้รับจากการจำหน่ายหุ้นสามัญของ TPN จะส่งผลให้บริษัทมีฐานะการเงินและผลการดำเนินงานที่ดีขึ้น
สำหรับวัตถุประสงค์ของการใช้เงินที่ได้รับหลังจำหน่ายสินทรัพย์ครั้งนี้ เพื่อเป็นเงินทุนในการก่อสร้างโครงการขนส่งท่อน้ำมัน ขณะเดียวกันคณะกรรมการบริษัททุกท่านยังมีความเห็นว่าการจำหน่ายไปซึ่งทรัพย์สินของบริษัทถือเป็นราคาที่เหมาะสมและจะทำให้บริษัทและผู้ซื้อได้รับผลประโยชน์ร่วมกันในโครงการขนส่งท่อน้ำมัน ทั้งในด้านกระแสเงินสดในการลงทุน รวมถึงศักยภาพในการทำกำไรที่มากขึ้นและสามารถเติบโตอย่างยั่งยืนในอนาคต
ด้านแหล่งข่าวจากวงการเงิน ประเมินว่า จากแผนการจำหน่ายหุ้น TPN ในครั้งนี้จะส่งผลให้ PSTC ได้รับกำไรจากการขายหุ้นประมาณ 280 ล้านบาท ซึ่งจะบันทึกเข้ามาในช่วงไตรมาส 4/2561 ประมาณ 225 ล้านบาท และส่วนที่เหลือจะบันทึกเข้ามาไตรมาส 1/2562
ขณะเดียวกันยังมีโอกาสที่จะดำเนินการขายหุ้น TPN เพิ่มเติมอีกในอนาคต รวมถึงคาดทางบริษัทจะสามารถจัดหาแหล่งเงินทุนรองรับโครงการระบบท่อขนส่งน้ำมันไปภาคตะวันออกเฉียงเหนือได้เพียงพอตามเป้าหมายที่วางไว้ และไม่ต้องทำการเพิ่มทุนแน่นอน